《寄愿毒果》
宋代·释居简

毒果才登灵鹫峰，南山马群为一空。鹫峰亦复无所容，寂寥风味南山同。

聋人有耳固不聪，双眼复随双耳聋。苞苴公行丧真风，祝鮀之佞为正宗。

有生穷极变则通，公无留滞蒿蓬中。行看劲气嘘长虹，拈出死蛇为活龙。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。